ሀገሪቱ ባለፉት 11 ወራት ወደ ውጭ ከላከቻቸው ምርቶች 2 ነጥብ 8 ቢሊየን ዶላር ገቢ አገኘች
 -ኢትዮጵያ ባለፉት አስራ አንድ ወራት ወደ ውጭ ከላከቻቸው የተለያዩ ምርቶች 2 ነጥብ 8 ቢሊየን የአሜሪካን ዶላር ገቢ ማግኘቷን የንግድ ሚኒስቴር አስታወቀ።በሚኒስቴሩ የኮርፖሬት ኮሚኒኬሽን ዳይሬክቶሬት ዳይሬክተር አቶ አማከለ ይማም ለዋልታ ኢንፎርሜሽን ማዕከል እንደገለፁት፤ የተገኘው 2 ነጥብ 8 ቢሊየን የአሜሪካን ዶላር 37 ሺ 358 ቶን የግብርና ምርቶች፣ ማኑፋክቸሪንግ፣ የማዕድን ዘርፎችና ሌሎች ምርትችን ወደ ተለያዩ የዓለም ሀገራት በመላክ ነው።በአስራ አንድ ወራቱ ውስጥ ለተገኘው ገቢ ከፍተኛውን ድርሻ ያበረከቱት ቡና 653 ሚሊየን 833 ሺ ዶላር በመሆን ቀዳሚውን ስፍራ ሲይዝ ማዕድንና ወርቅ 1 ቢሊየን 55 ሚሊየን 139 ሺ ዶላር፣ የቅባት እህል 404 ሚሊየን 143 ሺ ዶላር በመሆን ቀዳሚውን ስፍራ ሲይዙ ጥራጥሬ፣ አበባ፣ አትክልትና ፍራፍሬና እና ሌሎች ምርቶችም በቅደም ተከተል እንዳሉ ተናግረዋል።ገቢው ከአምናው ተመሳሳይ ወቅት ጋር ሲነፃፀር በተወሰነ ደረጃ ዝቅ ማለቱን ጠቁመው፤ በምርት መጠን ግን ጭማሪ ማሳየቱን አቶ አማከለ ገልፀዋል።የምርት በመጠን ጥርጥሬ፣ የቅባት እህል ቡና፣ ማዕድን፣ አትክልትና ፍራፍሬና እንዲሁም የአበባ ምርት በቅደም ተከተል ከፍተኛውን ድርሻ መያዛቸውን ተናግረዋል። በዘንድሮው የበጀት ዓመት ከውጭ ንግድ አምስት ቢሊዮን የአሜሪካ ዶላር ገቢ ለማግኘት መታቀዱ የሚታወስ መሆኑን ዋልታ ኢንፎርሜሽን ማዕከል ዘግቧል።